
MEGHALLANI A SZENT SZELLEM HANGJÁT
Fábián Attila élőben elhangzott tanításának nyers szövege 

Budapest, 2026. május 17.

Fábián Attila:
Megkülönböztetett szeretettel köszöntjük Kárpátaljáról érkezett Balogh Sándor testvérünket és családját! Kérlek benneteket, hogy mindannyian álljatok fel egy pillanatra! Köszöntünk benneteket! Sándor, légy szíves gyere ide hozzám, illetve mellém egy pár percre, mert még az alkalom előtt megkértünk téged arra, hogy pár mondatban, pár gondolatban mutatkozzál be! Bemutathatnálak én is, de talán az a legjobb, hogyha te mutatod be saját magadat azzal, hogy elmondod azt, hogy ki vagy te, honnan jöttél, milyen munkát végeztek, hogy esetleg milyen egyéb más kapcsolatod van, volt a mi közösségünkkel. Egy pár perced van, nem mérjük az időt, 10 percet nyugodtan beszélhetsz.

Balogh Sándor kárpátaljai vendég pásztor:

Áldást, békességet! Szeretettel köszöntök mindenkit! Ha megengeditek, akkor elsőnek inkább Isten Igéjét olvasnám fel, fontosabb, mint én. Ezt tanultam valamikor. Ezzel az Igével szeretnélek benneteket testvéreim köszönteni. Máté evangéliuma 6. fejezet. Egy ismert igeszakasz, de gondolom, hogy erre mindig szükségünk van. 
Máté 6,25–34.
25. Azért azt mondom néktek: Ne aggodalmaskodjatok a ti éltetek felől, mit egyetek és mit igyatok; sem a ti testetek felől, mibe öltözködjetek. Avagy nem több-é az élet, hogynem az eledel, és a test, hogynem az öltözet?
26. Tekintsetek az égi madarakra, hogy nem vetnek, nem aratnak, sem csűrbe nem takarnak; és a ti mennyei Atyátok eltartja azokat. Nem sokkal különbek vagytok-é azoknál?

27. Kicsoda pedig az közületek, aki aggodalmaskodásával megnövelheti termetét egy arasszal?

28. Az öltözet felől is mit aggodalmaskodtok? Vegyétek eszetekbe a mező liliomait, mi módon növekednek: nem munkálkodnak, és nem fonnak;

29. De mondom néktek, hogy Salamon minden dicsőségében sem öltözködött úgy, mint ezek közül egy.

30. Ha pedig a mezőnek füvét, amely ma van, és holnap kemencébe vetik, így ruházza az Isten; nem sokkal inkább-é titeket, ti kicsinyhitűek?

31. Ne aggodalmaskodjatok tehát, és ne mondjátok: Mit együnk? vagy: Mit igyunk? vagy: Mivel ruházkodjunk?

32. Mert mindezeket a pogányok kérdezik. Mert jól tudja a ti mennyei Atyátok, hogy mindezekre szükségetek van.

33. Hanem keressétek először Isten országát, és az Ő igazságát; és ezek mind megadatnak néktek. 

34. Ne aggodalmaskodjatok tehát a holnap felől; mert a holnap majd gondoskodik a maga dolgai felől. Elég minden napnak a maga baja. 

Testvérek! Isten Igéje legyen áldott az életünkben! Nagyon fontos, hogy megértsük, hogy Jézus, amikor beszélt a hallgatóságnak, elsősorban megpróbálta tanítani az övéit, a tizenkettőt, de aztán ott volt körülötte a sok ember, akik szintén hallották Őt. Ezek szegények, egyszerű vidéki emberek voltak. Elcsüggedtek, betegesek, gondokkal küzdő emberek voltak, akik elnyomás alatt éltek. Meggyötörtek voltak. Az első kérdésük ez volt a tanítványoknak, hogy: hát mi mindent elhagytunk, otthon hagytunk mindent Jézusért. Most elkezdünk tanulni és mi lesz az otthoniakkal? Mi lesz velünk? Mibe fogunk öltözni? Mit fogunk enni? Ez az ember kérdésének a legnormálisabb szakasza, hiszen gondviselésre teremtett bennünket az Isten, hogy gondoskodjunk a családról. Jézus meglepő gondolata: nézzétek meg az égi madarakat, nézzétek meg a liliomokat. Az égi madarak szabadok, a liliomok is eléggé azok, de ha a liliomokat nézzük, gyönyörűek, szeretetet, mosolyt árasztanak az emberre, jó kedvet tükröznek. A liliomokat néha nagy szárazság fenyegeti, mégis mindig ott vannak. A gyomnövények sem bírják annyi ideig, mint a liliomok. Amikor betöltik a küldetésüket, csak akkor hanyatlanak és milyen gyönyörűek. Hányszor megtapossák a liliomokat. Hányszor keresztül mennek rajta az állatok, az emberek. Mégis mindig újra felállnak, mégis mindig újra virítanak. Nem sírnak, nem nyavalyognak, hogy ó, nem bírom már! Kivagyok már készülve idegileg! Meddig lehet ezt még bírni? Testvérem, azt mondja Isten, hogy nézd meg a liliomokat! Értük nem halt meg senki, mégis fontosak. Érted Krisztus meghalt a Golgota keresztjén, érted élt, téged tanít! Te vagy a szűk tanítványi kör! 

Ha van kapcsolatod az Úrral, ha van belső szobád, sokan úgy akarnak szolgálni Krisztusnak, hogy nincsen belső szobájuk. Nem fog menni. Nézd meg a madarakat! Biztos, hogy nekik a fészket nem az angyalok hordják össze. Nem is ők rakják össze. Gondosan összefonják, de a hozzávalót azt az Úr te-remtette. A tetőt a fejed fölé magadnak kell összeállítani, vagy állíttatni, ez természetes dolog, de ők nem félnek, te meg félsz, félelemben élsz. A kicsinyhitűség és a félelem az, ami ma a keresztény világot fenyegeti újra és újra. 
Nézd meg a teremtett világot! – mondja Krisztus. A madarakat és a virágokat. Erre teremtett Isten. Mosolyogj! Jó illatot árassz ki magadból, de csak Krisztus által tudod mindezt megtenni. Szabad is csak Krisztus által tudsz lenni. Nézd meg a teremtett világot! Neked gondviselő, jó Atyád van. Feljegyezték egyszer az egyik reformátorról, hogy elkezdett panaszkodni, úgy ébredt, hogy mindig panaszkodott. Ő Luther Márton volt. Délben a felesége az ebédet talpig feketében szervírozta fel. Nagyon komor arcot vágott. 

· Mi van veled jó asszony? Tán valaki meghalt?

· Meg.

· Ki halt meg?

· Isten.

· Ki halt meg?

· Isten.

· Az Isten nem halt meg! Hát akkor meg mi van veled, ember? Úgy viselkedsz reggeltől kezdve, mint, akire rászakadt a világ összes gondja, mintha Isten meghalt volna.

Nézd meg a teremtett világot! Isten elfeledkezett róla? Az ember teszi tönkre, ez elszomoríthat, de Isten mindent a kezében tart. Gondolod, a te életedet nem tudja a keresztben átformálni? Gondolod, a te életedet képtelen megtartani, megőrizni és megáldani? A mai kor félelme, legalábbis felénk, a háború, a totális elszegényedés, a félelem, a nyomor, az éhség. Ezekkel minden nap szembe kell nézni. Meg kell vívni a hitnek szép és nemes harcát úgy, hogy nem készülünk ki. Ahogy az előbb a testvérnő mondta, hogy megtagadtam a sátánt. Tudjátok, az „idegileg kikészülök” sztori, az mind a sátánnak a hozadéka. Miért készülnél ki idegileg? Miért félnél? Elhúzódó egészségügyi problémák? Ez elszakít téged Krisztus szeretetétől? Halló! Krisztus Szeretete Egyház. Mi szakít el téged a kegyelemtől? És ha nem a kedved szerint fognak történni a dolgok, akkor mi? És ha Isten várat még valamivel, akkor mi? Akkor is az Urat szolgáljuk, ha semmi nem úgy történik, ahogy szeretnénk! Isten nagy kegyelmű. Gondviselő, jó Atyánk van. Ő mindent elrendezett, eltervezett és az Ő idejében kitölti. Amíg itt beszéltek a testvérek, addig volt egy látomásom, hogy a templomból kifolyó víz, amerre elindult, oda vitt életet és, hogy Krisztus szeretete feléd indult el és ez a kegyelem neked elég kell, hogy legyen! Úgyhogy azt üzenném nektek testvérek, hogy legyen áldott az Úr Jézus mindenkinek az életében! Mert Krisztus elindult feléd. Te, aki egy kicsit távoltartó vagy, te, aki még mindig becentized az Úrral való nagyon összeölelkezős kapcsolatodat, mert hát ilyen természeted van. De kérdem én: mikor veted le végre már az emberi természetedet? Mikor halsz már meg a kereszten? Gondviselő, jó Atyád van! Ne legyetek kicsinyhitűek, mert jól tudja a ti mennyei Atyátok, mire van szükségetek, mondta Krisztus, keressétek először Istennek országát és minden ráadásul megadatik néktek. 
Én, ahogy Attila testvérem kérte, kicsit magunkról, vagy magamról szólok pár szót. Balogh Sándornak hívnak, Kárpátaljáról érkeztem. Én és a feleségem, a fiatal menyecském és a fiunk, aki huszonnégy éves, ma-holnap ünnepli a huszonnegyedik évét. Azért jöttünk el, hogy hálát adjak Istennek a fiamért, mert nagyon nehezen született. Nagyon nehezen maradtak életben. Isten próbára tett akkor, de dicsőség az Úrnak, itt van. Itt vagyunk Isten előtt. 
Mi köt a Krisztus Szeretete Egyházhoz? Itt még nem jártam, de képzeljétek el, hogy ’97-ben egy nyári napon, amikor kerestem a kiutat a nehézségből, a sötétségből, az ördög csapdájából és nem találtam kiutat, akkor az ismerőseim azt mondták, hogy Sanyi testvér, gyere el egy hétköznapi istentiszteletre, egy Biblia órára! Mondom, mi lesz ott? Nem is tudtam, mi az. Magyarországról fog érkezni három pásztor és ők szoktak beszélni, bizonyságot tenni, tanítani. Azt se értettem, hogy ők mit beszélnek, de azt mondták, hogy a problémádra, a gondodra biztosan adnak megoldást és ez már érdekelt. Akkor elmentem egy összejövetelre, a három különböző pásztor közül az egyik nevére emlékszem: Németh Anti bácsi volt a neve. Ő volt az egyik közülük, aki értem imádkozott, és ott Jézus Krisztus megszabadított a sátán minden hatalmától. Bennem légiónyi ördög lakott, aki magával akart rántani a pokolba. 
Ez még ’97-ben volt. Azóta sok víz lefolyt a Tiszán is, a Dunán is. Szolgálatban vagyok Isten kegyelméből. A Kárpátaljai Református Egyház misszionáriusa vagyok, cigány missziós lelkész. Mifelénk csak úgy szokták mondani, hogy Balogh Sándort keressük. Hát nem tudjuk ki az, szokták mondani. Hát az, aki a cigányoknál szolgál. Ja, a cigány papot? Akkor tudjuk, és akkor úgy már tudják. Három gyülekezetben szolgálok, illetve sokfelé Isten kegyelméből. Nálunk nem egyszerűek a dolgok. Mindig tele vagyunk újabb és újabb kalandokkal, újabb és újabb kihívásokkal, amelyeknél Istennek mindenféle bölcsességére szüksége van. Tavaly novemberben azért könyörögtem sokat, hogy Isten adjon nekem lehetőséget az árva és félárva gyerekekről gondot viselnem, mert jött a karácsony és szerettem volna a gyerekeket megajándékozni, hogy apjuk helyett apjuk legyek, akik meghaltak a fronton. Illetve vannak más árvák is, akiknek az édesanyjuk és az édesapjuk is meghalt. Volt már tavalyelőttről egy olyan projektje az alapítványomnak, amivel harmincezer forintot nyújtottam segítségként egy árva gyereknek és tudtak belőle ruhát venni, mert az volt a kikötésem, hogy csak új ruhára költhetik. Ezt szépen megoldották, megoldottuk. 
Tavalyelőtt, 2024-ben, csodák csodájára, huszonegy gyermeket tudtam megajándékozni. 2025-ben ezt a felhívást meghallotta Attila testvér is és úgy érkezett a Charis Bibliaiskolába, ahol találkoztunk, hogy egy borítékot adott át, amit a gyülekezet gyűjtött össze. Dicsőség Istennek! Hálásan köszönöm nektek, testvérek, akik adakoztatok, vagy otthon vannak és adakoztak erre az alkalomra. Tavaly Isten kiterjesztette az áldását és nyolcvanöt árvának tudtam pénzbeli támogatást nyújtani. Ez rengeteg pénz lett. Nekünk ott, a háború árnyékában, amikor elfogytak a munkalehetőségek, amikor a férfiak félnek kimenni az utcára, a szegénység mindenütt ott kopogtat, ahol a fagykárok és mindenféle egyéb dolgok megviselik az emberi kitartást, ott nekünk ez nagy dolog.
 Budapesten egy menő üzletembernek 2.400.000 forintot kipengetni kávéra semmi és nem is érzi meg. De ezek a szülők, ezek a gyerekek, én is értékelni tudtam. Mire lecsengett a karácsony előtti program, összeadtam a fejemben, összesen 4.000.000 forint és mindenféle adomány érkezett, amit különböző dolgokra tudtam fordítani. Élelmiszer csomag és egyéb dolgok. Ez számunkra óriási. Egy bátorítás is, egy üzenet is, hogy ne félj, mert itt van Isten a hátunk mögött és hallottuk az Ő hangját, küldünk, itt vagyunk, hogy segítsünk! Számunkra ez egy bátorítás és emellett tudjuk, hogy gondviselő, jó Atyánk van és, ha el is csüggednénk, itt az Ige. Mert tudja a ti mennyei Atyátok, mire van nektek szükségetek. Ma itt látok néhány elkeseredett és megviselt arcot. Gondolod, elfeledkezett rólad az Úr? Nem. Gondviselő, jó Atyád van. Jézus üzenete ez ma számodra: jól tudja a ti mennyei Atyátok, mire van nektek szükségetek. Ámen! Köszönöm szépen! Isten áldjon benneteket!
Fábián Attila:

Nagyon köszönjük Sanyi az Igét, amit megosztottál velünk, a bizonyságtételedet, és áldást mondunk most feletted, mindannyian, az egész gyülekezet. Kérlek benneteket, álljatok fel!

Szóljuk feletted Istennek az Igéjét, a kinyilatkoztatott igazságát és szóljuk feletted azt az Igét, amit Jézus mondott, hogy sokan vannak az elhívottak, de kevesen vannak a választottak. De nem csupán elhívottja vagy az Úrnak, hanem kiválasztottj, és nem azért vagy kiválasztott, mert Istennek ez egy különleges kiválasztása feléd, hanem azért, mert te igent mondtál az Ő hívására. A te engedelmességed, a te igened Isten előtt egy értéket képvisel és amivel te bátorítottad most itt a gyülekezetet és mindazokat, akik hallgattak most téged, ugyanezzel bátorít Isten téged is. Az Ige, amit kimondtál, ez rád is ugyanúgy igaz és tudom, hogy te ezt éled, gyakorlod és benne élsz és neked is szükséged van arra, hogy megerősödjél, hogy ne remegjen meg a lábad, ne remegjen meg a hited, hogy szilárdan álljál. Ezért mi most hitünkkel veszünk téged körbe, a szeretetünkkel veszünk téged körbe, támogatunk téged a Jézus Krisztus nevében! Szóljuk feletted a védelmet, elpecsételjük feletted a 91. Zsoltárt, a családod felett, a szolgálatod felett, a gyülekezeted tagjai felett, egész Kárpátalja felett, a cigányság felett, a magyarság felett, sőt, az egész ukrán nép felett. Szóljuk Isten Igéjének igazságát, hatalmát és szóljuk azt, hogy csak az történhet meg az életedben, amit Isten elrendelt, ami az Ő tökéletes akarata. Egy ellened készült fegyver sem lehet jó szerencsés és minden nyelv, amely ellened perbe száll, azt te kárhoztatod, azt mi kárhoztatjuk, annak ellene megyünk. A sátán hatalma megtörött az életed felett, a családod élete felett és olyan jutalmaid vannak és lesznek, amiket most még nem látsz. Olyan eredményei vannak a szolgálatodnak, amiket most még nem látsz, amit majd akkor fogsz meglátni, amikor odaát leszel majd sok év múlva. Kincseket gyűjtöttél a mennybe, és ez a kincsgyűjtés folyamatban van és áldás a te szolgálatod. Dicsőséget adunk Istennek az életedért és a szolgálatodért. Jézus hatalmas nevében. Ámen! Dicsőség az Úrnak! Áldjon az Úr Jézus! 

Az Ige elhangzott és ez az Ige, ami elhangzott, egy központi igevers sokunknak a szívében és életében. Nagyon köszönöm a Szent Szellemnek, hogy ezt az Igét megelevenítette Sándornak szájában és szívében, ez kapcsolódik a mai üzenethez. Minden nap aktuális ez az igevers, ez az igesor. Minden napon mondhatjuk azt, hogy egy fundamentum, egy alap ez az igesor. Jézusnak gyakorlati életvezetési tanácsa ez, hogy keresd először az Ő országát, az Ő királyságát, az Ő igazságát és minden ráadásként megadatik neked. Ez az életvezetésünk középpontjában ott kell, hogy legyen a szemünk előtt! 

Ha erről elvesszük a figyelmünket, ha erről levesszük a szemünket, akkor könnyen belopódzik a félelem, a keserűség, a fájdalmaknak az érzelmei, elöntik a lelkünket az érzelmi hatások. A testünkre is kihatással lehetnek és betegséget okozhatnak. Ez a folyamatos nyomás, ez a folyamatos stressz, ami érhet bennünket, kiváltképpen egy háborús övezetben, Kárpátalján, ahol ez a presszió, ez a nyomás, kézzelfoghatóan valóságos. Most is drónok csapódtak be Kárpátalján, ami idáig nem nagyon volt jellemző. Szóval ez a nyomás az ember élete felett ki tudja üresíteni az embert. Nagyon sokan menekültek, és nagyon sokan elhagyták a régiót, mert nem tudtak ezzel úgy szembenézni, hogy is fejezzem ki magam, nem kárhoztatva senkit sem, értelemszerűen a bölcs ember elrejti magát a gonosz elől, ahogy a Példabeszédek írja, van, hogy menni kell, de amikor ott kell maradni egy helyen és ott helyben szilárdan kell állni, ahogy Sándor és felesége is szilárdan állnak, szükség van arra a belső szobára, amiről Sándor beszélt. Szükség van arra, hogy az Úrral a személyes kapcsolat, a személyes közösség újra és újra, napi szinten feltöltsön, megelégítsen, újra erőt adjon, mert hogyha ez nincs meg, akkor a külső nyomás el tud mindent tiporni, mint egy áradat, mint egy átszakadt gát, aminek nem lehet ellenállni, elsodorhat.
 Mindannyian az életünknek kisebb-nagyobb, szűkebb-tágabb környezetében szembesültünk már különféle pressziókkal, nyomásokkal. Kinek ez a problémája, kinek az a problémája, kinek ez az ö-röme, kinek az az öröme, de nincs olyan jóléti társadalom, nincs olyan szegény társadalom, ahol ne lenne szükség a Szent Szellem valóságos közelségére, közösségére, ahol a Vele való személyes kapcsolat meg tud bennünket úgy elégíteni, ahogy semmi és senki más. 
Az elmúlt hónapokban a Szent Szellem személyéről tanítottam és prédikáltam, nem véletlenül. Nagyon határozott célom ezzel az és úgy hiszem, hogy Isten szíve van ebben benne, hogy lásd és tudd, ismerd és tapasztald meg a különbséget, hogy mi a különbség az általános rossz értelemben lett vallásosság között, amiben nincs erő, amiben nincs benne Istennek a személyes, erőteljesen jelenléte és aközött, amit kereszténységnek hívunk. Amit az Apostolok cselekedeteiben a korai tanítványok megéltek és azóta is sokan, és mi is megélünk, hogy a kereszténység az erővel teljes. A kereszténységben ott van a megújulás. A kereszténységben ott van a felfrissülés. A kereszténységben ott van az, hogy túl tud lépni, meg tud változni és előre tud menni, de nem azért, mert különleges emberek alkotják, hanem azért, mert egy különleges Szent Szellem gerjeszti ezt bennünk. 
Ugyanaz az erő, amely feltámasztotta Jézus Krisztust a halálból, ugyanő benned él, bennünk él és ez a személyes kapcsolat, ez a személyes kontakt, ez a személyes megtapasztalás, ami nem csupán egy érzelmi, érzéki keresése a Szent Szellemnek, hanem egy valóságos személlyel való kapcsolat. Az, ami élővé tudja tenni a keresztény hitünket, ami tud segíteni nekünk abban, ami képes segíteni nekünk abban, hogy túlnézzünk azokon a hétköznapi problémákon, nehézségeken, amelyek arról szólnak többek között, hogy mit egyek, mit igyak, mivel ruházkodjak. Mi vesz körül? Ha nem esik az eső, az a baj, ha esik az eső, az a baj. Ha túl sokat esik, sár van, ha nem esik, akkor szárazság van, meg por van, ezeken túl kell lépni. Szüksége van a földnek esőre, az sem baj, ha néha sár van.
 Neked is szükséged van arra, hogy a száraz szíved, a száraz lelkiállapotod, a száraz gondolataid fel legyenek áztatva, mert az Igének a jó magja az a nedves földben tud jó gyökeret ereszteni. Nem túl sok példa van a Bibliában arra, hogy a porba vetnek magot. Van erre példa, amikor Isten mondja ezt az Ószövetségben valakinek, de az egy különleges dolog. Általában természetes gondolkozásmód szerint a nedves talaj az, ami képes jól befogadni a magot úgy, hogy abból életre tudjon kelni a megújulás és a megsokszorozódás. A Szent Szellem szeretné az életedet megöntözni. A szent Szellem szeretné az életedet eláztatni korai esővel, kései esővel és ez a kései eső nem azért kései eső, mert későn jön, hanem azt jelenti, hogy a fejlődési szakaszokban megvan egy mag kikelésének az ideje. A korai időszakban arra van szüksége, hogy nedvességet kapjon, és megvan a gyümölcsözés idején is, a beérés előtt is szüksége van esőre, ez erről szól. A korai eső nem azt jelenti, hogy túl korán jön Isten és a késői eső nem azt jelenti, hogy túl későn jön Isten, hanem azt, hogy a megfelelő időben jön a te számodra a korai eső, megfelelő időben jön számodra a késői eső. 
Keresztény életünket nem kell azzal a téves elképzeléssel élnünk, hogy Isten valahol nagyon-nagyon messze van és csak a kiváltságosoknak, csak a különlegeseknek, csak az elhívottaknak, csak a prófétáknak, vagy a pásztoroknak, vagy apostoloknak van lehetőségük arra, hogy Őt hallják, hogy Vele beszélgessenek, hogy Tőle kijelentést vegyenek, ez az idő elmúlt. Volt ilyen idő a történelemben, elég sokáig tartott, évezredekig. Amikor Isten szuverén választása szerint királyok, papok, próféták kapcsolatban lehettek Isten Szent Szellemével, amikor pünkösd napja eljött Jézus feltámadása után, ez a leglényegesebb dolog, ami a keresztény ember, az újjászületett hívő ember életében eljött. Gyökeret kell, hogy verjen a szívében, az elméjében, a megértésében, hogy ez most már nekem is rendelkezésemre áll, ami annak idején csak a papoknak, a prófétáknak és a királyoknak, különleges kiválasztottaknak állt rendelkezésre. 
Ahogy megprófétálta Jóel: jönnek idők, eljönnek majd az idők, amikor a Szent Szellem minden testre kitöltetik. Jóel ezt a Szent Szellem által mondta úgy, hogy tudta, hogy akik ezt hallják akkor, abban az időben, nem fogják ezt érteni, mert elképzelhetetlen volt az a törvény alatt, hogy egy átlag, hétköznapi ember, egy vidéki munkásember hallja Istent, személyes kapcsolatban legyen Vele. Amikor valakinek valami kérdése volt Istenről, vagy Istennel kapcsolatosan, akkor el kellett mennie a paphoz. El kellett mennie a prófétához, király elé kellett járulni és, ha nekik volt kijelentésük, akkor azt elmondták az embernek. Ma már erre nincs szükség. 
Most tudod, hova kell, hogy elmenjél? A belső szobádba, de az autódban is, sőt, itt most, ahogy hallgatsz engem, most is tudod Őt hallgatni és hallani. Most is tudsz neki kérdést feltenni. Ez nincs helyhez és nincs időhöz kötve. A belső szoba egy olyan kifejezés, egy olyan akár fizikai hely is, de inkább egy olyan valósága a hétköznapunknak, amikor Ővele vagyunk és nincs már senki és semmi, ami megzavarna. Amikor bemész az úgynevezett belső szobádba, akkor ott az ajtót, ha magadra csukod, ha ez a fürdőszobád, a nappalid, vagy az autódnak az ajtaja, a külvilágot kizárod. Nem szól a TV, a telefon le van némítva. Az sem baj, ha nem érzed az asszony főztjének az illatát, mert akkor oda megy el a figyelem. Elzárod magad a külvilágtól azért, hogy összpontosíts Őrá. Miért? Azért, mert Isten nem kiabál. Ritka eset az, amikor a Bibliában azt olvassuk, hogy Istennek nagyon hangos volt a hangja. Isten általában csendesen szól, halkan szól és megvan ennek az oka, hogy miért teszi ezt. Céllal teszi ezt. 
Ha én halkan beszélek, vagy ennél még halkabban, mint, ahogy most beszélek, van mikrofon a fejemen, akkor jobban kell figyeljél, de ha kikapcsolom a mikrofont, hogyha így beszélek valamit, akkor nem fogod érteni, egy esetben értetted volna, ha közel jöttél volna hozzám. Ez a „gyere közel hozzám”, isteni motivációja, hogy meghalld Őt. „Közelvalóvá” lettünk mi, - ahogy írja az Efézusi levél 2. fejezetének 13-as verse -, mégis nagyon sokszor a hitvilágunkban, az elképzeléseinkben, az identitásunkban nagyon-nagyon távolvalónak gondoljuk, vagy érezzük magunkat, pedig az Isten Igéje egyértelmű és nyilvánvaló. Tehát Efézusi levél 2. fejezet 11-es verstől olvasom:

Efézus 2,11–13.

11. Annakokáért emlékezzetek meg arról, hogy egykor ti a testben pogányok, kiket körülmetéletleneknek mondtak a körülmetéltek, akik azért nevezik így magukat, mert testük emberkéz által lett körülmetélve,

12. Hogy ti, mondom, abban az időben Krisztus nélkül valók voltatok, Izrael közösségétől idegenek, és az ígéret szövetségeitől távolvalók, reménységetek nem volt, és Isten nélkül valók voltatok e világon;

Álljunk meg egy pillanatra! Ha itt érted és látod az igeidőnek a lényegét, hogy ez itt múltidő, hogy ez volt, nem ez van. Nem távolvaló vagy most már, ez volt. A szövetségtől, az izraeli szövetségtől távolvaló, kívülvaló, reménység nélkül való voltál. Jó, hogy nincs vége itt az Igének, hanem van folytatása, ahol azt mondja itt Pál, hogy:

13. Most pedig a Krisztus Jézusban ti, kik egykor távol voltatok, közelvalókká lettetek a Krisztus vére által.
Dicsőség Istennek! „Közelvalóvá” lettél „a Krisztus vére által”. Közel van hozzád, közel van hozzád! Hogyan lehetne ezt még kézzelfoghatóbbá tenni, hogy közel van hozzád? Gyakorlatilag erről már többször hallottatok az elmúlt hetekben, hónapokban. Ennél közelebb már nem kerülhet hozzád és ez nem egy teológiai elvont fogalom, hanem egy gyakorlati dolog, hogy Isten Szelleme és a te szellemed eggyé vált, mint, ahogy két pohár vizet összeöntünk, közel van hozzád. 
Miért van mégis az, hogy sokan nem hallják, nem érzik, nincsenek tudatában ennek? Miért lehetséges az, hogy azt mondják emberek, hogy nem hallom Istent, nem hallom Isten hangját, olyan távol való Ő. Nem titok. Azért, mert nagy a zaj körülötted, azért nem hallod. Nagy a zaj a fejben, nagyon nagy a zaj a belső szobán kívül, nagyon nagy az érzéketlenség afelé a hang felé, afelé a bizonyság felé, vagy ahogy Ő szól hozzánk, amire Ő elhívott bennünket. Azt mondja a kettő Korinthus 13,13. és ez is egy sokat használt igevers az elmúlt hetekből, ahol ezt olvassuk, hogy:

2Korinthus 13,13.

13. Az Úr Jézus Krisztusnak kegyelme, az Istennek szeretete és a Szent Szellem közössége mindnyájatokkal. Ámen.

A Szent Szellem közössége legyen a pásztorokkal. Mondd már, hogy nem, nem, Attila, félreolvastad! Dehogyis. A Szent Szellem közössége legyen az elhívottakkal, a kiválasztottakkal. Ezt mondja itt az Ige? Azt mondja itt az Ige, hogy a felnőtt érettekkel, a tökéletesekkel? Nem ezt mondja az Ige, hanem hogy a legkisebbektől a legnagyobbakig, a bölcsektől a bolondokig, a férfiaktól a nőkig, mindenkivel, „mindnyájatokkal”! Ezzel zárja Pál apostol 2Korinthusi levelet és itt nem csak ezen lehetne gondolkodni, hanem a másik kettő kijelentésen is. Mit jelent az Atya szeretete, Jézus Krisztus kegyelme? 
Hogy a témánknál maradjunk, a Szent Szellem közösségéről szeretnék ma is nyomatékosan beszélni, ameddig a türelmetek, időtök ezt bírja, mert tudnék erről beszélni este ötig, csak lehet, hogy megharagudnál rám. Nem lehet közösségben lenni egy elvont erővel. Nem lehet közösségben lenni egy aurával. Nem lehet közösségben lenni egy homályos ködfolttal. Pedig sokan ezt gondolják, hogy a Szent Szellem az olyan, mint a Csillagok háborújában az „erő legyen veled”. Valahol ott, nem tudjuk megfogni, nem tudjuk, hogy ki Ő, nem tudjuk, hogy mi Ő, de legyen veled! Teljesen távol áll a bibliai igazság ettől, mert a Szent Szellem nem egy erő. Hadd mondjam el neked, a Szent Szellem nem galamb. Sőt, a Szent Szellem nem tűz. A Szent Szellem nem víz, nem folyó és nem tó. A Szent Szellem nem fény, hanem a Szent Szellem egy személy, akinek van ereje, akinek van fénye, akinek van – nem szeretem ezt a szót – aurája. Atmoszférája, talán így bibliaibb a kifejezés. 
A Szent Szellemnek van jelenléte. A Szent Szellem oly mértékben személy, hogy van neki külön akarata, vannak külön érzelmei és a Szent Szellemet örömre lehet gerjeszteni. A Szent Szellemet meg lehet szomorítani. A Szent Szellem tud örülni és táncolni veled együtt és a Szent Szellem tud sírni. Miért? Mert Ő egy személy. Amikor végre a kereszténység, mi, ráébredünk arra, hogy nekünk nem a másodlagos kapcsolat kell valakitől – tehát nekem nem az kell, amit Ő adni tud, hanem Ő saját maga –, akkor bölcsek leszünk és rájövünk arra, hogy nekünk nem az aranytojás kell, hanem az aranytojást tojó tyúk. A rossz hasonlatért elnézést kérek! Nekünk a személy kell.
 Ha te valakitől egy emberi kapcsolatban arra vágysz, hogy ő mit tud neked adni, hogy mit tud neked segíteni egy házasságban, hogyha a másiknak csupán a teste kell, vagy az kell, hogy ő mos, főz, takarít, vagy az kell, hogy ő megelégítse a te lelkedet és az érzékeidet és a kívánságaidat, vágyaidat, hiányaidat, ha ez kell a másikból, akkor nem őt akarod, hanem azt, amit ő adni tud. Sok ember így éli a keresztény életét Istennel kapcsolatban, az Atyával, Jézussal, de leginkább a Szent Szellemmel kapcsolatban, hogy nem Őt keresik, hanem a csodákat, a jeleket, az erőket, a bizsergést. A túláradó örömöt, azt, hogy hogyan lehet működtetni mindazt, ami az Apostolok cselekedetében le van írva, de, amikor keressük először Őt, amikor keressük először az Ő országát, az Ő igazságát, keressük először a személyt, akkor meglátjuk, hogyha Ő megvan és Vele közösségben vagyunk, akkor mindent megad hozzá és ez a helyes sorrend. Amikor mi ezt megfordítjuk és azért keressük az erőt, a kijelentést, a csodát, hogy azzal több embert hozzunk magunk köré és több támogatónk legyen, vagy látványosabban tudjunk bármit elérni, tudjuk mondani, hogy „nekem nagyobb gyülekezetem van ám, mint a másiknak, hozzám többen járnak”, akkor elkezdünk valami olyan motivációból szolgálni, ami az Úr előtt utálatos, ami az Úr előtt büdös, ami egy testi, versengő dolog, amiben Ő nem akar részt venni. 
Ő amennyire tud megáld bennünket, de értsük meg, a gyülekezet, a közösség nem rólunk szól elsősorban, hanem Őróla szól és amikor Őróla szól, utána van az, hogy mi jól vagyunk együtt és rólunk szól a gyülekezeti élet, de először Ő van, Ő az első! Ezt a belső szobában, ezt a kamrádban, a fürdőszobádban, vagy a nappalidban, vagy a padláson, vagy a pincében, vagy az autóban, vagy bárhol is, de meg kell éljük mindannyian, mert ebben úgy tudunk csak tanácsot adni egymásnak és segíteni, hogy beszélünk, tanítunk Őróla, de ez egy olyan dolog, amit helyetted senki nem fog megtenni, mert nem tud megtenni. 

Olyan nagyon szeretem ezt a példát. Pici volt a kislányunk és szeretett volna a rágójából ugyanúgy, mint apu, egy kis lufit fújni. Meg tudom neki mutatni, de helyette nem tudom megcsinálni. Rá tudom őt vezetni arra, hogy hogyan lapítsa ki a szájában azt a kis rágógumit a nyelvével, hogyan formálja, hogyan fújja. Persze nem ment neki, volt amikor kiköpte, de meglehet valakit erre tanítani egy bizonyos fokig. Mindenkinek ez egy személyes dolog kell legyen és én kívánom azt, és nem akarok semmiféle féltékenységben, vagy semmiféle, hogy is mondjam, rossz dologban lenni azzal kapcsolatban, hogy nagyon mély, személyes kapcsolatod legyen Isten Szellemével. Jobb, mint amiben én vagyok. Mindenkinek ez lenne a jobb, meg jó. Bocsánat! Nem. Jobb! Nekem nem lenne jobb, de nem bánom. Értitek, mit akarok mondani? Kívánom, hogy nagyon személyes, mély, bensőséges kapcsolatod legyen Isten Szellemével, mert ez elhozza számodra a különbséget! A különbséget a vallásosság, a megszokottság, időszakonként a bigottság és a teljesség, az isteni Szellemmel átitatott élet között. Nagyon nagy a különbség. 

Az egyik tele van élettel, a másik tele van hagyománnyal, ceremóniával, erőtlenséggel. Jézus azt mondta a farizeusoknak, hogy a hagyományaitok, a ceremóniáitok, a kultúrátok, amit kialakítottatok magatoknak, amit csináltok évek, évtizedek óta, hogy mindig így szoktuk, ez az, ami erőtlenné teszi Istennek beszédét és nincs baj azzal, hogy vannak keretek, amik között szolgálunk, hogy van az alkalomnak eleje, közepe, vége és az életünknek is van egy ritmusa. Az, hogy az életünknek egy nagy részét 70-80 százalékát rutinszerűen tesszük, ezzel nincs baj, de késznek kell legyünk arra, hogyha Ő vezet valamilyen irányba, akkor változtassunk! 

Abban az esetben, amikor a változásnak vége egy keresztény ember életében, akkor eljött a vallásosságnak az ideje. Minket nem vallásosságra hívott el az Úr, hanem arra, hogy hitben éljünk! Mert az igaz ember hitből él! Az igaz ember hit által él! Az igaz embernek is vannak kihívásai, megpróbáltatásai. Az igaz hitembert is megpróbálja a szél, az árvíz, a vihar, a félelem, a keserűségnek az illata is meg tudja az embert csapni. Néha érzi ezt valóban a szájában és az egész testében, de ez a megújulásra való képesség, hogy a Szent Szellemmel újra és újra tudok személyesen találkozni, ez képessé tesz minket arra, hogy az Ő ereje valóságosan működjön az életünkben. Nagyon sokat beszéltem az elmúlt hónapokban erről és ismétlem magam egy kicsit, mert nem vagyok benne biztos, hogy elegendő erről egyszer-kétszer, egy-két hónapot beszélni, hogy Ő egy személy, Ő beszél, Ő tanít, Ő ajándékokat ad, sőt, Ő maga az ajándék! Ő maga az ajándék, úgy, hogy Neki is vannak ajándékai felénk és pont olyan, mint Jézus. Az Atyához eljutni, Jézus maga mondja, hogy „én vagyok az út, az igazság és az élet, senki sem mehet az Atyához, csakis én általam”, viszont Jézushoz eljutni hogyan lehet? Csak a Szent Szellem által. Nincs más út Jézushoz, csak a Szent Szellem által. Nincs valóságos kijelentés, valóságos megértés, valóságos bensőséges kapcsolat Jézussal a Szent Szellemet megkerülve és nélküle. A Szent Szellem volt, aki meggyőzte a szívedet, hogy szük-séged van Jézusra. A Szent Szellem volt, aki meggyőzött, amikor még elveszett voltál, amikor még szövetségen kívüli voltál, amikor még bűnös voltál, hogy gyere Jézushoz. 

A Szent Szellem olyan személy, aki sohasem magára irányítja a figyelmet, mert Jézus mondta saját maga, hogy elküldöm Őt, Ő lesz az én helyettesem és Ő rólam tesz majd bizonyságot. Ő engem fog dicsőíteni. Mi lenne, ha én azt mondanám, hogy - mit tudom én, csak egy fiktív példa -, jövő héten Istvánnal vasárnap nem vagyunk itt, mert elutazunk valahova szolgálni és valaki más fog helyettünk ide állni szolgálni és ő minket, engem fog dicsőíteni. 

Azt mondanád, hogy Attila, neked elszaladtak otthonról! Eddig is nagyképű voltál, de most aztán mindenem túltettél. Ilyen butaságot ne beszéljél! De Jézus ezt mondta és az az igazság, hogy Ő ezt mondhatja. Én nem mondhatom és nem is mondanék ilyet, de Ő azt mondta, hogy engem fog dicsőíteni a Szent Szellem. A Szent Szellem soha nem irányítja magára a figyelmet. Vágyakozik a velünk való kapcsolódásra, vágyakozik arra, hogy úgy viselkedjen az életünkben, mint ahogy Jézus viselkedett a tanítványok életében. A Szent Szellem ugyanazt a munkát végzi ma a mi életünkben, a mi hívő tanítvány életünkben, mint amit Jézus végzett a Péterék életében. Közel volt hozzájuk, együtt mozdult velük, kérdéseket lehetett föltenni Neki, beszélt hozzájuk, tanácsolta őket, ha kellett, akkor keményen szólt hozzájuk. A Szent Szellemnek van egy támogató, segítő, vigasztaló, bátorító, felemelő szolgálata felénk, ugyanakkor nagyon jó, ha látjuk és tudjuk azt, hogy nem mi használjuk Őt. Nem lehetséges az, hogy a fazekasmester elkészíti a tányért, vagy a kis poharat, a kis köcsögöt, és az a tányér elkezdi használni a kézműves mestert. Sokan szeretnék használni Istennek az erejét a saját érdekükben. Kérek tőled Istenem, adjál nekem dolgokat, áldjál meg! Őtőle jön ez a felszólítás felénk, hogy mi kérjünk Tőle, tehát nincs ezzel baj, de nem használhatjuk Istent a saját céljainkra. Pont fordítva működik ez. Isten akar használni minket az Ő céljaira és amikor a Szent Szellem nem csupán egy erő lesz a számodra, hanem egy személy, akkor nem használni akarod Őt, hanem megismerni Őt. Amíg Ő a te számodra egy fény, mint a reflektorból jövő színes, vagy fehér fény, amíg Ő számodra egy olyan erő, mint a konnektorból jövő áram, hogy felhasználom arra, hogy legyen meleg, tudjam tölteni a telefonom, be tudjam kapcsolni a tévét, használom. 

Tehát amíg a Szent Szellem egy ilyen elgondolás, egy ilyen elképzelés benned és így éled meg a hitedben a Vele való közösséget, addig használni akarod Őt. Amikor a számodra egy személy, akivel közösségben, kapcsolatban vagy és szereted Őt és elfogadod az Ő szeretetét, ez olyan, mint egy jó házasság, mint egy jól működő házasság. Nem a másikat akarod használni a saját céljaidra, hanem keresed, kutatod, hogy miben tudsz segíteni a másiknak. Neki személyes érzelmei vannak. Képes örülni és meg lehet Őt bántani. Meg lehet Őt sérteni és lehet Vele együtt táncolni. Ez a különbség. Az erről való megértés a különbség a működő keresztény élet és a vallásos erőtlen élet között. 

Gondolj bele! Az Ószövetségben Isten megteremtette Ádámot, Évát és elhelyezte őket az Éden kertjében az Ő jelenlétébe. Az Újszövetségben pedig az Ő jelenlétét helyezte el a mi életünkbe. Érdemes ezen gondolkodni egy kicsit, hogy micsoda változás történt! Hogy mennyire jó nekünk a helyzetünk! Hogy mennyire nem használjuk ki ennek az előnyeit és azt gondoljuk, hogy bárcsak ott lehetnék a teremtésnél, Ádámmal együtt a bűnbeesés előtt, az lenne a legjobb dolog a világon! Jó lenne, de van ennél jobb! Amikor Jézus meghalt majd feltámadt és eljött a pünkösd napja. Mi jobb helyzetben vagyunk, mint Ádám a teremtés előtt, az Istennel való kapcsolatunkat tekintve, mert nem csupán mi vagyunk az Ő jelenlétében, hanem Ő van mi bennünk. Az Ő jelenléte van bennünk. Persze, tudom, hogy Ádám miatt a bukott világnak a környezetében élünk most itt és a régi oxigénnel dús teremtett világ őserdeiben, ott más volt a környezet. 

Ma, ha kertet akarsz művelni, akkor szembesülsz a gyomnövényekkel, akkor nem voltak gyomnövények. Szembesülsz sok mindennel, ami más, de mégis az Istennel való személyes kapcsolatunk egy más szintre lett emelve és az erről való megértés ott indul, hogy megérted, elhiszed, elfogadod azt, hogy Jézus igazat mondott akkor, mikor azt mondta, hogy jobb nektek, amikor én elmegyek. Jobb nektek! A legtöbb ember ezt nem tudja feldolgozni. A legtöbb keresztény arra vágyik, hogy bárcsak egyszer Jézus megjelenne az életében fizikai testben és ott lenne és hú, de jó lenne! Ha megjelenne Jeruzsálemben és látnád a tévében, hogy ott van Jézus, ott van a templomhegyen és sorba állnak Hozzá az emberek, azt mondanád, összeszedem minden pénzem, repülőjegyet váltok, felülök a repülőre, Tel Aviv, átvonatozok, vagy áttaxizok és megyek Jézushoz, akarok Vele találkozni személyesen! Mikor kerülnél sorra szerinted, ha fizikai testben tényleg ott lenne? Azt hiszem, hogy egy pár napra kellene szállodát bérelned, mire sorra kerülnél. Jézus egy, illetve egy szűk körrel tudott fi-zikai értelemben beszélni.

 A Szent Szellem mindenhol jelen van, minden időben jelen van. Nem kell elutaznunk a Siratófalhoz imádkozni, bár egyáltalán nem baj, ha elutazol és ott imádkozol, megtettük ezt többször. Föl-mentünk a Móriára, az Olajfák hegyére. Jézus nyomdokaiban járni csodálatos dolog, de az Ő jelenléte nincs hozzákötve a templomhoz már. Nincs az ördögnek olyan zsákvarrótűje, meg cérnája, amivel a kárpitot össze tudná varrni és oda vissza tuszkolni a Szent Szellemet. Ott kijött, kiáradt, pünkösdkor eljött. Jövő héten lesz majd erről szó, nem akarom ellőni a jövő hét puskaporát. 

Tehát pünkösdkor eljött, illetve kitöltetett Ő és olyan lehetőségünk van, amivel élnünk kell! Ha nem élünk vele, akkor nem tudunk a teljességben járni! Életünk egyik legnagyobb kincse, Isten hangjának meghallása. Nagyon jó dolog ajándékozottnak lenni, nagyon jó dolog tehetségesnek lenni, na-gyon jó dolog, hogyha különféle isteni tálemtumaink vannak, de nem kell prófétának lenni ahhoz, hogy valaki hallja Istennek hangját! Nem kell papnak lenni ahhoz, hogy valaki hallja Isten hangját! Nem kell királynak sem lenni! A János evangéliumban beszél erről Jézus valamennyit. A 10. fejezetre lapozzatok, ha itt van a Bibliátok,  szeretném felolvasni az 1-es verstől az 5-ig Isten Igéjét. 
János 10,1–5.

1. Bizony, bizony mondom néktek: Aki nem az ajtón megy be a juhok aklába, hanem máshonnan hág be, tolvaj az és rabló.

2. Aki pedig az ajtón megy be, a juhok pásztora az.

3. Ennek az ajtónálló ajtót nyit; és a juhok hallgatnak annak szavára; és a maga juhait nevükön szólítja, és kivezeti őket.

4. És mikor kiereszti az ő juhait, előttük megy; és a juhok követik őt, mert ismerik az ő hangját.

5. Idegent pedig nem követnek, hanem elfutnak attól: mert nem ismerik az idegenek hangját.
Ahhoz, hogy megértsük Jézusnak ezt a pár gondolatát, pár mondatát, jó, hogyha tudjuk, hogy hogyan értelmezünk bibliai történeteket, igeverseket, példázatokat. Jézus rengeteg esetben a teremtett világból, illetve a földműveléssel, növénytermesztéssel kapcsolatos példázatokban beszélt az egyszerű emberekhez, hogy mindenki megértse. Mi is megértjük ezt. Főleg akkor értjük meg könnyen, hogyha tudjuk azt, hogy abban az időben, amikor Jézus a földön járt, akkor voltak nyájcsordák vagy juhcsordák. Kicsit úgy lehetne ezt kortárs nyelven mondani, hogy voltak különböző vállalkozások, akik különféle mértékű, mennyiségű juhokat terelgettek mindenfelé nappal a mezőben, és éjszakára egy karámba, egy akolba, egy kalibába, vagy valamibe összeterelték a nyájakat. Volt sok különböző nyáj, amelyeket éjszakára elkerítettek egy kerítéssel, akkor még nem volt szöges drót, de általában ilyen szúrós, tüskés növényeket telepítettek, ültettek a kőkerítésnek a tetejére, kör-be, hogy a vadállatok, idegenek ne tudjanak bemenni éjszaka az állatokhoz. 

Volt egy megbízott alpásztor, aki a kapuban állt és őrizte őket éjszaka. Értelemszerűen a bárányok ott összemelegedtek éjszaka, hogyha hideg volt főleg, ha volt fedett hely, akkor meg aztán végképp és reggel, amikor jött a nyájnak pásztora, jön az éppen aktuális vállalkozó, viszi el a sajátjait, akkor bemegy a kapun, a kapun megy be, nem átugrik a kerítésen, a kapun megy be és itt hozza a példát Jézus maga, hogy szól a pásztor és a hozzá tartozó juhok meghallják az ő hangját. Azok a juhok, amelyek ő hozzá tartoznak, mivel ismerik a pásztor hangját, azok köré gyűlnek, elmennek és legelnek az egyik irányba. Jön a másik pásztor, az is elviszi a saját juhait a másik irányba, és így külön lehet őket válogatni. Vannak állatok, akik nem ismerik fel az embernek a hangját.
Emlékszem, amikor kicsi gyerek voltam, – hadd beszéljek erről, most eszembe jut –, a falu elején, a hatodik házban laktunk. Nagymama libákat tartott, gyönyörű szép, fehér tollú libákat, amikből a dunyha meg volt tömve és tavasszal a kis sárga pehelycsomó kislibák, a cuki, aranyos libácskák ott voltak a libák alatt és minden reggel arra ébredtem fel, hogy a hátsó udvarból át az egész udvaron a kapuig kiszaladtak. Röpültek, fu-tottak a libácskák,  kimentek a mezőre, a patakpartra, friss zöld füvet ettek, patakban fürödtek. Igen ám, de nem csak nekünk volt libánk, hanem a szembe szomszédnak is, meg három házzal lejjebb is és hát ezek a kicsi libácskák a saját szüleiket követték, dehát összekeveredtek. Hogyan lehet őket szét-választani? És ilyenkor a jófajta székelyember mit csinál? Nem buta ember az ember, főleg, ha szé-kely. Hadd beszéljek haza egy kicsit. Minden családnak megvolt a jele, hogy a kis lábaikon melyik hártyát kell egy kicsit bevágni. Miénk volt a bal belső, a szembe szomszédnak a jobb külső, a másiknak a bal belső és egy kis hártya ki volt vágva, így külön lehetett őket válogatni, mert a liba nem ismeri a gazdája hangját, nem ismeri fel, de a juh felismeri. 
Erről szól itt a történet többek között, hogy szól a pásztor és a juh hallja a pásztort, megismeri és felismeri a pásztor hangját. A másik pásztorét hallja, de nem azt követi. Nem tudom, hogy tudod-e, nem vagyok állattenyésztő, sem mérnök, se nagy hozzáértője a dolgoknak, de azért nagyjából tu-dom és jó lenne, ha tudnád te is, hogy a juh, mint kifejezés, az egy átfogó megnevezése az összes korosztályú báránynak, juhnak. Míg a bárány kifejezés az a kiskorú, kisbárány megnevezése és itt nem bárányokról van szó, hanem juhokról, felnőtt állatokról. Mert amikor szól a pásztor, vagy szólt a pásztor, akkor a juh, a felnőtt juh megismerte a pásztor hangját és ment, követte a pásztort. A kisbárány meg követte az anyukáját, a juhot. Ez így működött a teremtett, tehát a természetes fizikai világban. 

Nem azt mondom, hogy a kisbárány nem ismerheti, nem tanulhatja meg a pásztor hangját, de-hogyisnem és hallja is, de ahogy látom a keresztény gyakorlati életben azt, hogy hogyan működik ez, onnantól kezdve, hogy az ember újjászületik, kis báránykája lesz Istennek. Kis csecsemője, ké-pes arra, hogy meghallja a pásztor hangját, de nagyon sokszor a kisbárány nem az Urat követi, hanem embert. Az anyukáját, apukáját, vagy a pásztorát és önmagában ezzel nincsen baj addig, amíg a pásztor az Urat követi. Ezért mondhatja Pál apostol azt, hogy kövessetek engem, miképpen én követem a Krisztust. Tehát azt kimondani és kijelenteni, hogy egyáltalán nem követünk embereket, ez mindenféleképpen ördögtől való gonosz, aljas dolog, ez se nem bibliai, se nem realitás, semmilyen módon nem áll meg, de az elsődleges vezetőnk természetesen az Úr és a Szent Szellem. 

Miután a Szent Szellem belénk került, miután kitöltetett a szívünkbe, az a kenet, ami bennünk van, mondja az 1János levélben az Ige, ez a kenet megtanít minket mindenre és nincs szükségünk arra, hogy valaki tanítson minket, mondja ezt ott Pál. Mire utal ez? Nincsen szükség itt a prédikátori szolgálatra, a tanító, vagy a pásztori szolgálatra? Nem, hanem arról van szó, hogy te kisbárányként is képes vagy különbséget tenni aközött, hogy mit hallasz, hogy az Istentől való-e, vagy nem. Ezért bátorítok mindenkit arra, hogy amikor a Youtube-on nézel valami anyagot, amikor itt hallod Isten Igéjét, figyelj a szívedre, figyelj a bensődre és egyeztesd azzal, amit Ő mond, mert egyikünk sem tévedhetetlen, mindannyian emberből vagyunk. Maximálisan, teljes mértékben azon vagyunk, hogy Isten Igéjét az Ő szívéből, az Ő száján keresztül szóljuk felétek, de emberből vagyunk mi is és a juhok a pásztort követik. A pásztor pedig nem az az ember, aki itt áll, Krisztus Teste felett, hanem Jézus. Jézust követjük, az Ő hangját meg kell tanulni, mert nem úgy hallja egyikünk sem a pásztor hangját egyéves keresztényként, mint ahogy ötéves keresztényként, vagy mint ahogy húszéves ke-resztényként hallhatjuk. Nem mindenkinél van ilyen fejlődés sajnos, de a pásztor hangjának a meg-hallása egy olyan tapasztalati dolog, amelyben lehet fejlődni. Egy-két ember visszafelé, de lehet fejlődni és nem visszafelé akarunk fejlődni, hanem tisztán és jól akarjuk hallani az Ő hangját.

Ez egy kincs, egy kiváltság az, hogy hívő emberként az Újszövetségben én tudok hallani Istentől. Hogyan tudom megkülönböztetni a hangokat a fejemben, a szívemben, kívül-belül? Amikor Ádám az Éden kertjében volt, legalább négyféle hangot hallott. Hármat biztos, de inkább négyfélét. Hal-lotta Isten hangját. Hallotta? Egyértelmű. Hallotta a sátán hangját? Hallotta. Hallotta Éva hangját? Hallotta. Hallotta a saját gondolatait, a saját érzelmeit? Igen. Így vagy ezzel te is ma. Annyiféle hang van. Ott vannak az érzelmeid, ott van a tanácsadód, a jószívű, vagy a rossz szívű tanácsadód, ott van Isten hangja, az ördög is sugdos a fejedbe mindenféle dolgot. Most akkor melyik honnan van? Me-lyiket hogyan ismerem meg? Melyik az, amelyik Istentől van? 

Önmagában az, hogy meghalljuk Isten hangját, nem garancia arra, hogy jó dolgunk lesz a végén. Miért? Ádám is hallotta a kertben Isten hangját és nem engedelmeskedett neki. Jézus hallotta a sá-tán hangját a pusztában, de nem engedelmeskedett neki, hanem az Igével válaszolt és Istennek en-gedelmeskedett. Tehát jönnek mindenféle információk, hangok, belsők, külsők, minek engedünk? Óriási kiváltság nekünk, hogy ebben a generációban élünk, amiben élünk. Ha szeretnéd Istent pon-tosabban hallani, ha tudni akarod, hogy hogyan szól Ő hozzád, ismerd meg jobban azt, hogy Ő mit mondott. A Biblia Isten szava, Isten beszéde hozzád és nagyon könnyű és nagyon egyértelmű ki-jelenteni azt, hogy a Szent Szellem mindig az Igével összhangban fog vezetni. Ő nem hágja át saját szavát.

Tehát ez nem egy olyan misztérium, amit csak a kiváltságosok, vagy a hú, de nagyon érettnek kell lenni elképzelésből fakadó gondolatok tudják valóságba hozni az életünkben. Nagyon sokat kell tanulnom, hogy kicsit meghalljam Isten hangját. Isten szól hozzánk az Igén keresztül, szól hozzánk az Ő Szelleme által. Nagy ritkán előfordulhat az Ő szuverén választása alapján. Szólhat egy an-gyalon keresztül, egy látomáson keresztül, elragadtatáson keresztül, ezek nagyon ritkák. Nekem semmi ilyenem nem volt a harmincegy év alatt. Egy-két szellemi látás, ami a látomásoknak a leg-alapabb dolga, vagy bibliai módja, azon kívül nekem ilyen természetfeletti dolog nem volt sohasem. Soha nem láttam tűzoszlopot, angyalokat, de mégis hallom Isten hangját és arra törekszem, hogy egyre jobban halljam, de ezt tanulni kell. Tanulni, tanulni, tanulni! És amikor túl vagy a tanulás fo-lyamatán, utána álljál neki, mert utána jön a következő folyamat. Kezdj el tanulni, tanulni és tanulni és gyakorolni! Jó lenne azt mondani, hogy soha nem fogod eltéveszteni, ez mostantól mindig egy fenékig tejfel élet lesz. Nincs baj a rossz dolgokkal, akkor, ha tanulsz belőle. A rossz dolgok lehetőségek a számunkra, hogy tanuljunk belőle. A rossz dolog akkor rossz dolog, ha nem vesszük figyelembe azt, hogy mi lehet ennek a tanulsága. Itt az igesort felolvasom még egyszer, nekem nagyon tetszik. A János evangélium 10. fejezetében a 4–5. verset olvasom.

János 10,4-5.

4. És mikor kiereszti az ő juhait, előttük megy; és a juhok követik őt, mert ismerik az ő hangját.

5. Idegent pedig nem követnek, hanem elfutnak attól: mert nem ismerik az idegenek  hangját.
Figyelj! Itt nem azt mondja, hogy nem hallják az idegen hangját, nem azt mondja, hogy nem fo-gadja be a fülük, hanem arról beszél, hogy nem azt követik. Nagyon sokat használt példa. Nagyon sokszor beszéltünk már erről, István is, én is, hétköznapi alkalmainkon is, hogy amikor nagyon jól ismered az eredetit, amikor nagyon jól tisztában vagy azzal, hogy milyen az igazi, akkor minden apró eltérés az eredetitől, ami hamis, könnyen felismerhető. Nem arra kell nagy hangsúlyt fektetni, hogy milyen a sátán hangja, vagy milyen az, amikor ő el akar minket vinni valamilyen rossz i-rányba, hanem arra kell nagy erőt és koncentrációt helyezni és fordítani, hogy milyen az eredeti, milyen az igazi. A keresztény ember alapértelmezett beállítása, mint az okos telefonodon az operációs rendszer, vagy az alkalmazás, ott is van alapértelmezett beállítás. 
Isten királyságában a keresztény ember szellemi vezetésének is van egy alapértelmezett beállítása Istentől és ez nem más, mint a bensőben a Szent Szellem által adott békesség. Amikor nagyon jól ismered Isten békességét, nem csupán az érzelmek a lelkedben, hanem a szellemedből a bensődben lévő isteni békesség, amit Ő ad. Amit úgy ad, hogy az a sajátja. Nem úgy adja nektek a békességet, mint ahogy a világ adja. Ne nyugtalankodjék a ti szívetek, se ne féljen, hanem a saját békességemet adom nektek - mondja Jézus. Ha ezt nagyon jól ismered és erre összpontosítasz, ezt keresed, akkor nagyon könnyen meg-tanulhatod az Ő vezetését, mert minden, ami ettől eltér, az valamilyen más irányba akar téged for-dítani. Az aggodalmak, a kétségek, a félelmek, az érvelgetések, ezek sokszor gyakrabban fordulnak elő az életünkben, mint a félelem. Az érvelgetés, a fejünkben priorizálunk és valamit előrébb helyezünk, valamit hátrébb helyezünk, megmagyarázzuk, kiokoskodjuk, de az alapértelmezett vezetése Istennek az, hogy az Ő Szelleme bizonyságot tesz a mi szellemünkkel együtt, hogy Isten gyermekei vagyunk. Akiket Isten Szelleme vezérel, azok Istennek fiai, felnőtt, érett fiai, juhai,  - mondja ezt a Római levél 8. fejezete. Ott a felnőttekről beszél, aztán utána meg beszél a gyermekekről, akik kiskorúak. 

Úgyhogy legyünk érettek és abba az irányba menjünk el mindannyian, hogy érettek vagyunk és Istentől hallunk! Nekem is meg kell hallanom most az Ő hangját, hogy fejezzem be, mert a végére értem az időmnek, pedig nagyon sok minden van még itt, de nem úszzátok meg, ezt folytatni fogom, folytatni fogjuk. Dicsőség Istennek! Halleluja!

Kérlek benneteket, álljatok fel és imádkozzunk együtt! A dicsőítés majd folyik tovább. Előrejö-hettek kézrátételes áldásért, de előtte közösen imádkozunk. 

Mennyei Atyánk, áldott a Te neved, áldott a Fiadnak, Jézus Krisztusnak neve és áldott a Szent Szellem, akit imádunk. Mert imádjuk Őt, imádjuk az Úr Jézus Krisztust, imádunk Téged, mennyei A-tyánk! Köszönjük az Igét, amit adtál a szívünkbe, amely szól hozzánk. Köszönjük az Igédet, amely oktat bennünket, amely világosságot ad a számunkra, ami megvilágítja az ösvényünket, amelyen járnunk kell. Köszönjük a Szent Szellem közösségét. Köszönjük azt, hogy Ő jobban vágyakozik ránk, mint ahogy mi vágyakozunk Ő rá. Köszönjük, hogy Ő türelmesebb és kitartóbb velünk kapcso-latban, mint amilyenek mi vagyunk és voltunk vele kapcsolatban. Köszönjük a Te végtelen irgal-madat, kegyelmedet, jóvoltodat, a Te értelemmel felfoghatatlan hűségedet, hogy mennyire jó vagy hozzánk, mennyire szeretsz bennünket, milyen hűséges vagy a Te Igédhez és hozzánk. Köszönjük, hogy gerjeszted bennünk az éhséget, a szomjúságot, a Szent Szellemeddel való kapcsolódást felé és azért imádkozom, Atyám, azért imádkozunk, hogy mélyüljön ez a kapcsolat mindannyiunk életében, hogy a következő szintre tudjunk lépni. Ahogy a Veled való közösségben következő lépcsőfokra lé-pünk, úgy a közösségünk is a magasabb szintre ér. Ahogy mindannyian fejlődünk, úgy tudunk fej-lődni, mint gyülekezet, mint közösség és be tudjuk tölteni azt az elhívást, amelyre Te elhívtál ben-nünket. Atyám, köszönjük, hogy tanítasz és segítesz bennünket a hétköznapjainkban, az egyéni, személyes életünkben, a munkahelyi, a családi kapcsolatainkban, a körülményeinkben, a helyze-tünkben, megerősíted a mi lábainkat. Ebben a belső szobában egy olyan kifogyhatatlan kút, egy o-lyan forrás áll a rendelkezésünkre, amiből bármikor meríthetünk bármennyit, soha nem fogysz el, soha nem leszel kevés, Te mindig sok vagy, Te mindig túláradó vagy, Te mindig bőséges vagy. Nem lehet Téged lefárasztani, nem tudunk Téged elűzni attól, hogy szeress bennünket, hogy Te féltőn, szeretőn vágyakozzál utánunk.

Köszönjük, hogy ezt megmutattad a golgotai keresztfán, köszönjük, hogy ezt megmutatod az Igé-ben ma is és köszönjük, hogy ez a személyes közösségünk veled ez újra és újra és újra napirenden van és, hogy ez lehet az életünk fő irányvonala és vezérfonala, a veled való kapcsolódás. Jézus ha-talmas nevében imádkozunk Atyánk! Ámen!

*A függőleges vonallal jelzett igeversek más fordításból származnak.

A felhasznált bibliai versek a King James kiadás számozását követik.

